
Kékben

   Az alkotás az ember és a természet kapcsolatát jeleníti meg, ahol az ember kitörni készül természeti környezetéből, ellentmondva ezzel saját létkérdésének. A képen ennek sejtetése, felvezetése történik, főképp a kompozíció és a színek segítségével.
   Maga az alkotás egy sorozat tagja, ugyanakkor tartalmaz olyan, főleg technikai újításokat, amelyek az előző munkáim során még nem jelentek meg. A pályaművön - a különböző felületek létrehozása közben - az ecsethasználattal szemben egyfajta papírnyomásszerű festésmód kapott nagyobb hangsúlyt. Az így létrejövő felszíni rétegekkel az élő környezetünkben előforduló természeti jelenségek, formák és az emberiséget megjelenítő férfiakt egyaránt kifejezésre került.
   A meztelen férfi megjelenése a képeken ellentmondást kelthet azzal a hagyománnyal szemben, hogy elsősorban a női test szimbolizálja a természetet, termékenységet, életet. Ugyanakkor a művet egy sokkal általánosabb jelentéssel ruháztam fel, egy mindent átfogó egész kifejezőjévé igyekeztem tenni, ezért elvetettem a női alakok szerepeltetését. Ily módon az emberiség a férfi akttal került megfogalmazásra. A meztelenség pedig az elemek kapcsolatának - tartalmi és formai szempontból tekintett - harmonikusabb egységét erősíti.


(A pályamű adatai: Kékben, 2014, olaj, vászon, 140 x 80 cm)



